Omsk shahrida qora qor yog‘di

Rossiya Federatsiyasining Omsk shahrida 8-fevral kuni qora qor yog‘gan. Bu haqda mahalliy om1.ru portali xabar bermoqda.

Ma’lum qilinishicha, shaharning ba’zi qismlarida 8-fevral kuni qora qor kuzatilgan. Bundan tashqari, shahar yaqinidagi Pushkino qishlog‘ida ham ko‘chalarni to‘q kul rang chang qoplagan.
Shahar ko‘chalaridagi antiqa qordan namunalar olinib, tadqiqot uchun laboratoriyaga berilgan. Natijalar ikki-uch kunda chiqishi kutilmoqda. Hozircha esa Omsk ahli bu hodisaga shahar yaqinida joylashgan 5-sonli issiqlik elektr markazi havoga kul chiqargani sababchi ekanligini ta’kidlayapti.
Omskda qora qor birinchi marta yog‘ayotgani yo‘q. 2012-yilda ham shunday hodisa ikki bora kuzatilgan edi. Ikki safar ham buning sababi o‘sha – 5-sonli issiqlik elektr markazi havoga kul chiqargani bo‘lgan.
“Omsk televizion kompaniyasi” ma’lumotlariga ko‘ra, o‘sha yili yozda shahar ustiga oq kukunsimon modda tushgan; tekshirib ko‘rilganda u alyumosilikat bo‘lib chiqqan.